**ИЗВЕШТАЈ О СПРОВЕДЕНОЈ ЈАВНОЈ РАСПРАВИ**

**ЗА ЗАКОН О ИЗМЕНАМА И ДОПУНАМА ЗАКОНА О СЛОБОДНОМ ПРИСТУПУ ИНФОРМАЦИЈАМА ОД ЈАВНОГ ЗНАЧАЈА**

**I. Правни оквир, период, учесници и начин спровођења јавне расправе**

Обавеза доношења **Закона о изменама и допунама Закона о слободном приступу информацијама од јавног значаја** предвиђена је Акционим планом за Поглавље 23, Акционим планом за спровођење Стратегије реформе јавне управе у Републици Србији за период 2015−2017 и Акционим планом за спровођење иницијативе Партнерство за отворену управу у Републици Србији за 2014. и 2015. годину.

Посебна радна група за припрему текста Нацрта закона о изменама и допунама Закона о слободном приступу имформацијама од јавног значаја (у даљем тексту: Нацрт закона) образована је 3. новембра 2016. године. Чланови Посебне радне групе су представници Министарства државне управе и локалне самоуправе, Министарства финансија, Министарства правде, Републичког секретаријата за законодавство, Републичког секретаријата за јавне политике и Народне скупштине.

Као полазну основу за израду Нацрта закона о изменама и допунама Закона о слободном приступу информацијама од јавног значаја, Посебна радна група је узела предлог законског текста Повереника за информације од јавног значаја и заштиту података о личности за измене и допуне закона из 2012. године, Анализу експерата СИГМА из 2016. године и Анализу примене Закона о слободном приступу информацијама од јавног значаја са препорукама за његову измену достављену од Министарства правде у фебруару 2018. године.

У поступку припреме закона, а у складу са закључком Одбора за правни систем и државне органе 05 број: 011-2355/2018-1 од 22. марта 2018. године, Министарство државне управе и локалне самоуправе је, у периоду од 22. марта до 19. априла 2018. године, спровело јавну расправу о тексту Нацрта закона о изменама и допунама Закона о слободном приступу информацијама од јавног значаја. Текст Нацрта закона објављен је на званичној интернет страници Mинистарства државне управе и локалне самоуправе, Канцеларије за сарадњу са цивилним друштвом и Порталу еУправа, а сва заинтересована лица била су у могућности да коментаре и мишљења доставе електронским путем и поштом на адресу Министарства државне управе и локалне самоуправе у Београду.

Објављеним програмом јавне расправе предвиђено је одржавање **Округлог стола**, који је у организацији Министарства државне управе и локалне самоуправе одржан 27. марта ове године у сали ,,Београд“ Палате Србија, на којем су, поред чланова Посебне радне групе, присуствовали представници државних органа, привредних субјеката, академске заједнице, струковних удружења, еминентни стручњаци у овој области, као и друге заинтересоване стране. Округли сто је уводним говором отворио државни секретар Иван Бошњак који се осврнуо на све активности које су министарство и Посебна радна група имали у изради законског текста. Државни секретар је изразио очекивање да ће, након јавне расправе, Нацрт измена и допуна Закона о слободном приступу информацијама од јавног значаја бити додатно унапређен и постати нешто што ће и државни органи и грађани, али и међународна заједница, у потпуности подржати. Учесницима округлог стола потом се обратио Николас Бизел, Шеф одсека за владавину права у Делегацији ЕУ у Србији, који је истакао изузетан значај који овај закон има, како у унапређењу рада државне управе и повећању транспарентности, тако и у развоју људских права у Србији уопште. Раду Посебне радне групе велику подршку је дала СИГМА, испред које су се присутнима обратили експерти Жавиер Систернас и Едуард Роћ, који су изнели своје ставове у односу на израђени текст Нацрта закона и утврђену међународну праксу и стандарде ЕУ у овој области и изразили подршку у даљим настојањима да се унапреде већ високо постављени стандарди у овој области у Србији. Потом је помоћница министра Ивана Антић представила најзначајније измене који овај законски текст обухвата, прецизирајући у појединостима утицај који ће проширивање круга лица на које се закон примењује, унапређење поступка избора и престанка функције Повереника, реформа информатора о раду, унапређење поступка остваривања овог права, управно извршење, као и друге нове законске одредбе имати у повећању нивоа остваривања права на приступ информацијама од јавног значаја. Након тога је уследила вишечасовна дискусија на којој су поред заменика Повереника за информације од јавног значаја и заштиту података о личности, народног посланика, судије Управног суда, представника државних органа, своје ставове, коментаре и сугестије изнели и представници више од 30 присутних организација цивилног друштва. Већина коментара присутних се односила на круг лица који су обухваћени овим законом (члан 3), трипартитни тест одмеравања интереса (члан 8), увођење могућности покретања управног спора против решења Повереника од стране органа (члан 27), извршења Повереникових решења (члан 28), информатора о раду (члан 39) и др. На крају Округлог стола све заинтересоване институције, организације, представници невладиног сектора, стручна јавност и грађани позвани су да узму учешће у расправи, пошаљу своје сугестије и коментаре министарству, како би заједнички дошли до што бољих законских решења.

Осим коментара који се изнети током одржавања Округлог стола, у периоду јавне расправе су достављени изузетно корисни коментари представника државних органа, невладиног сектора и других заинтересованих страна.

**II. Анализа резултата јавне расправе**

Анализирајући достављене примедбе, предлоге и сугестије учесника јавне расправе на текст Нацрта закона, као и усмена излагања на одржаним округлом столу, може се констатовати следеће:

* Сви учесници јавне расправе упознати су са разлозима и карактером предложених измена Закона о слободном приступу информацијама од јавног значаја;
* Учесници јавне расправе доставили су конкретне примедбе, предлоге и сугестије;
* Електронским путем на, за ту сврху намењену и објављену адресу електронске поште министарства пристигао значајан број истоветних предлога представника цивилног сектора.

Уважавајући значај овог закона, препознат не само у обавезама установљеном стратешким документима, у поступку европских интеграција Републике Србије, већ и несумњиву важност који овај закон има када је у питању унапређење транспарентности рада државне управе и демократизација друштва уопште, Министарство државне управе и локалне самоуправе је у поступку спровођења наведене јавне расправе размотрило све добијене предлоге, сугестије и коментаре, и поставило основу за додатно унапређење законског текста.

**III. Конкретне примедбе, предлози и сугестије**

Коментари којима се унапређује законски текст у језичком и правно-техничком смислу су прихваћени.

Анализом пристиглих коментара утврђено је да се они могу груписати око појединих питања које уређује предложени законски текст, и то:

* Значајан број учесника у јавној расправи доставило је сугестије на **члан 1. Нацрта закона, којим се дефинише орган јавне власти**, и то на начин да би требало прецизирати одредбе које се односе на
  + правно или физичко лице кoje обавља делатности од општег интереса или има јавна овлашћења,
  + као и на правно лице кoje претежно финансира орган из тач. 1) до 4) oвoг члана.

Посебно је истакнута критика увођења последњег става овог члана, односно наглашена је потреба да се поново размотри увођење одредбе која се односи на друштво капитала које послује на тржишту у складу са прописима о привредним друштвима.

* Учесници јавне расправе су указали на потребу да се на прецизнији начин дефинишу одредбе **члана 3. Нацрта закона - Ограничења права,** којима ће се омогућити лакше разумевање и непосредна примена тестова потребности, подесности и сразмерности.
* Коментари на **члан 7. Нацрта закона - Злоупотреба слободног приступа информацијама од јавног значаја** односе се на ~~детаљније~~ прецизирање члана у делу који се односи на случај злопупотребе када би поступање органа јавне власти по захтеву захтевало прекомеран утрошак времена или средстава, несразмеран у односу нa интерес јавности да зна, као и на оправданост изузимања обима тражених информација као вида злоупотребе овог права, из постојећег законског текста.
* **Члан 11. Нацрта закона - Право на жалбу –** Коментари који се односе на овај члан су врло широког спектра, од оних који траже додатно прецизизрање, преко предлога за брисање става којим се против решења Народне скупштине, председника Републике, Владе Републике Србије, Врховног касационог суда, Уставног суда и Републичког јавног тужиоца не може се изјавити жалба, до оних којима се тражи проширење круга органа на чија решења се не може изјавити жалба.
* Коментари који се односе на **члан 12. Нацрта закона - Утврђивање чињеничног стања од стране Повереника,** постављају питање оправданости изузетка према којем копирање не би било допуштено ако документ садржи неке тајне податке, имајући у виду Поверениково право увида у такве податке.
* **Члан 14. - Правни лек против решења Повереника –** Велики број коментара се односио на овај члан Нацрта закона у којима је истакнута критика увођења могућности покретања управног спора од стране органа власти, односно да би увођење ове одредбе угрозило ефикасност остваривања права на приступ информацијама од јавног значаја.
* Коментарима на **члан 16. Нацрта закона - Обавезност и извршење решења Повереника,** указано је на потребу додатног регулисања извршења Повереникових решења, као и предлагање увођења обавезе Владе да два пута годишње подноси извештај Народној скупштини о поступању по захтевима за помоћ у поступку извршења решења Повереника.
* **Члан 17. Нацрта закона - Избор –** Коментари на овај члан постављају питање оправданости одредбе којем су само посланичке групе овлашћене да предлажу кандидата за избор Повереника, као и да би требало размотрити смањење трајања мандата Повереника са седам на пет година.
* Указано је да је потребно да се пажња посветидодатном регулисању **престанка мандата Повереника,** предвиђеним **чланом 18. Нацрта закона,** односно да би требало размотрити да Одбор утврђује да ли постоје разлози за разрешење на основу додатних елемената у овом поступку, као што су јавно слушање на којем би своје мишљење могли да изразе домаћи и међународни стручњаци из област приступа информацијама од јавног значаја, а да се траже одлуке надлежних судова или других контролних органа када се одлучује о нестручност и несавесности у раду Повереника.
* Предложено је да се додатно размотри одредба **члана 22. Нацрта закона - Надлежност Повереника,** тако што би сепредвидело да поред нацрта закона Поверенику на мишљење достављају и предлози закона, плански документи и подзаконски акти који се односе на ово право.
* **Члан 23. Нацрта закона - Овлашћено лице органа власти и заштита извора информације од јавног значаја –** Предлози измена овог члана се односе на додатно прецизирање овог члана које би овлашћеним лицима, имајући у виду недовољне капацитете органа власти, додатно гарантовали боље могућности и већа расположива средства за извршење задатака везаних за испуњавање наведених законских обавеза.
* Коментари који се односе на **члан 24.** тј. на **обавезу објављивања информатора,** су махом позитивног карактера, али истичу и одређене могућности побољшања проактивне транспарентности у раду органа власти.
* Одређени коментари и предлози су се односили и на **члан 45. тренутно важећег Закона којим се утврђује надзор**, и то тако што би исти био у надлежности Повереника, а не министарства надлежног за послове управе.

Имајући у виду да су учесници јавне расправе о Закону о изменама и допунама Закона о слободном приступу информацијама од јавног значаја доставили образложене коментаре и сугестије који представљају основу за даље унапређење текста Нацрта закона, Министарство државне управе и локалне самоуправе сматра да је јавна расправа спроведена на квалитетан начин.

Иако је пристигао значајан број сугестија и предлога, анализа је показала да се они могу груписати око одређеног броја чланова односно предложених решења. Уважавајући значај овог закона у наредном периоду пристигли коментари биће детаљно размотрени у писаној или непосредној комуникацији са учесницима јавне расправе.